Power Buy รายได้เท่าไร
ถ้าเราจะซื้อ เครื่องใช้ไฟฟ้า เราจะนึกถึงร้านอะไร? ร้านที่คนส่วนใหญ่ มักจะนึกถึง หนึ่งในนั้นคงหนีไม่พ้น “Power Buy” แล้ว Power Buy มีรายได้มากแค่ไหน ลงทุนแมนจะเล่าให้ฟัง
4 ก.ค. 2561

Power Buy รายได้เท่าไร / โดย ลงทุนแมน
ถ้าเราจะซื้อ เครื่องใช้ไฟฟ้า
เราจะนึกถึงร้านอะไร?
ร้านที่คนส่วนใหญ่ มักจะนึกถึง
หนึ่งในนั้นคงหนีไม่พ้น “Power Buy”
แล้ว Power Buy มีรายได้มากแค่ไหน ลงทุนแมนจะเล่าให้ฟัง
Power Buy เป็นบริษัทในกลุ่มเซ็นทรัล โดยตอนแรกเป็นเพียงแผนกเครื่องใช้ไฟฟ้าในห้างเซ็นทรัล แต่ต่อมาได้พัฒนาเป็นแบรนด์ขึ้นมา และเปิดสาขาแรกที่เซ็นทรัล พระราม 3 เมื่อปี 2540
Power Buy นั้น จำหน่ายเครื่องใช้ไฟฟ้าภายในบ้าน สินค้าไอที และอุปกรณ์อิเล็กทรอนิกส์ ครอบคลุมทุกความต้องการของลูกค้า กว่า 20,000 รายการ
หากให้ไล่สินค้าให้หมด คงต้องใช้หลายบรรทัด แต่ที่เด่นๆ เช่น เครื่องปรับอากาศ เครื่องซักผ้า ตู้เย็น ไมโครเวฟ ทีวี โฮมเธียเตอร์ คอมพิวเตอร์ โน้ตบุ๊ก โทรศัพท์บ้าน โทรศัพท์มือถือ แท็บเล็ต อุปกรณ์สุขภาพ อุปกรณ์เสริมต่างๆ เป็นต้น
ปัจจุบันเปิดให้บริการ 90 สาขาทั่วประเทศไทย ถือเป็นผู้เล่นรายใหญ่ของธุรกิจนี้
ผลการดำเนินงานของบริษัท เพาเวอร์บาย จำกัด
ปี 2558 รายได้ 16,805 ล้านบาท กำไร 95 ล้านบาท
ปี 2559 รายได้ 17,275 ล้านบาท กำไร 383 ล้านบาท
ปี 2560 รายได้ 18,446 ล้านบาท กำไร 235 ล้านบาท
แต่ที่น่าสนใจคือ ในทุกๆ ยอดขาย 100 บาท ของ Power Buy นั้น จะเป็นต้นทุน 85 บาท และเป็นค่าใช้จ่ายอีก 14 บาท เหลือเป็นกำไรเพียงประมาณ 1 บาท
แปลว่าธุรกิจประเภทนี้ถึงจะมียอดขายสูง แต่เมื่อหักทุกอย่างแล้วจะเหลือกำไรสุทธิที่บางมาก
เมื่อลองเทียบกับบริษัทในตลาดหลักทรัพย์ ที่ธุรกิจพอจะใกล้เคียงกัน เช่น
IT City ปี 2560 รายได้ 5,008 ล้านบาท กำไร 63 ล้านบาท อัตรากำไร 1.3%
COM7 ปี 2560 รายได้ 22,584 ล้านบาท กำไร 608 ล้านบาท อัตรากำไร 2.7%
เรื่องนี้ก็พอจะให้เราได้เห็นตัวอย่างว่าสินค้าที่เป็นเครื่องใช้ไฟฟ้า หรืออุปกรณ์คอมพิวเตอร์ สินค้าจะแทบไม่ต่างกัน จึงต้องมีการแข่งขันด้านราคา แย่งส่วนแบ่งตลาด อัตราการทำกำไรจึงต่ำ
ดังนั้นการบริการ และการจัดการต้นทุนจึงเป็นสิ่งสำคัญ
แต่เมื่อดูจากรายได้ Power Buy ยังมียอดขายที่เติบโตอยู่
อะไรที่ทำให้ Power Buy ยังขายได้เรื่อยๆ ?
หากพูดถึงจุดแข็งของ Power Buy คงจะเป็นการบริการ ที่มากกว่าการขายของเพียงอย่างเดียว โดยบริษัทเองก็วางกลยุทธ์ที่จะเป็น Total Solution Service ตอบสนองความต้องการของลูกค้าในทุกด้าน
เครื่องใช้ไฟฟ้า หรืออุปกรณ์อิเล็กทรอนิกส์ จะต่างจากสินค้าประเภทอื่นๆ คือ ไม่ใช่แค่ซื้อแล้วจบ แต่ต้องพึ่งบริการเพิ่มเติม ไม่ว่าจะเป็น การจัดส่ง การติดตั้ง ที่มีมาตรฐาน การรับประกัน การคืนหรือซ่อมสินค้า รวมไปถึงการปรึกษาการใช้งานต่างๆ ซึ่ง Power Buy มีจุดแข็งในเรื่องนี้ และสามารถสร้างความเชื่อมั่นให้กับผู้ซื้อได้พอสมควร
นอกจากนี้ ในด้านการขายของ บริษัทก็ได้พัฒนาบริการ เพื่อความสะดวกของลูกค้ามากขึ้น
ทั้งบริการ Click & Collect ซึ่งลูกค้าสามารถเปรียบเทียบข้อมูลและราคาสินค้าบนเว็บไซต์ ทำการซื้อออนไลน์ และรับสินค้าได้ที่สาขาที่ต้องการ
หรือหากมาซื้อที่หน้าร้าน ก็ได้มีการปรับปรุงร้านให้เป็นธีม Digital มากขึ้น มีบริการ Online Kiosk ที่เป็นเครื่องค้นหาสินค้า และกดซื้อได้ในทันที โดยไม่ต้องเสียเวลาเดิน รวมทั้งมีพนักงานคอยแนะนำข้อมูลสินค้าอีกด้วย
เรื่องราวนี้ ชี้ให้เห็นว่า..
ในยุคที่ทุกอย่างกำลังเข้าสู่การซื้อสินค้าออนไลน์ หรือ E-Commerce ธุรกิจค้าปลีกแบบดั้งเดิม ต้องหันมาเน้นให้ความสำคัญในช่องทางที่มีอยู่ทั้งออฟไลน์และออนไลน์
รวมถึงใช้ข้อมูลของฐานลูกค้า หาทางตอบโจทย์ความต้องการที่ไม่เหมือนกันของแต่ละบุคคล เพื่อมอบประสบการณ์และการบริการที่เหนือกว่าคู่แข่ง
เนื่องจากตัวสินค้านั้นแทบจะเหมือนกัน
ความแตกต่างของผู้ขายนี้เอง จะเป็นตัวตัดสินว่า ลูกค้าจะซื้อของที่ร้านไหน..
----------------------
อยากซื้อเครื่องใช้ไฟฟ้า Search หา Power buy ถ้าอยากอ่านบทความต้องติดตามเรา โหลดแอปพลิเคชันลงทุนแมน ฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-กรมพัฒนาธุรกิจการค้า
[7913].